**УКАЗАНИЯ ЗА КАНДИДАТСТВАНЕ**

Годишните награди за журналисти „Валя Крушкина -  журналистика за хората“ са учредени на 11 септември 2012 г., като част от Фонд „Валя Крушкина“ в памет на обичаната журналистка.

За четвърта поредна година Фонд „Валя Крушкина” при Фондация „Работилница за граждански инициативи” организира провеждането на журналистическия конкурс „Валя Крушкина – журналистика за хората”. Целта на конкурса е да отличи журналисти с активна позиция, която отстояват в името на гражданите. Резултатът от трите издания на конкурса потвърди нуждата от подобно начинание. Смеем да твърдим, че наградите на името на Валя станаха мерило за качествена журналистика. В досегашните издания на конкурса получихме над 210 кандидатури с над 400 материала.

За поредна година представители на различни български медии застават зад конкурса, знак за това, че голяма част от медиите в България се обединяват в подкрепа на каузата на обективната журналистика, с отношение и толерантност към проблемите на обществото и хората.

Наградите имат финансово изражение. Стойността на голямата награда „Валя Крушкина“ е 1 000 лв. и носителят й се избира директно от журито измежду всички номинирани. Останалите награди в шестте категории на конкурса са по 500 лева. Средствата за наградите са осигурени от дарители.

В продължение на един месец, до 20 октомври 2015, журналисти от различни български медии ще могат да бъдат номинирани или да се самономинират за награди в 6 категории:

* **Печатна медия,**
* **Радио,**
* **Телевизия,**
* **Онлайн медия,**
* **Млад журналист,**
* **Снимащ журналист.**

 **Голямата награда "Валя Крушкина"** е за цялостен принос в отразяване на актуални теми у нас, за материали, провокирали обществен дебат  или промени в законодателство, за журналистическа доблест и смелост и др. и е избор на членовете на журито въз основа на вота им в отделните категории.

**Кой може да кандидатства:**

Български журналисти от различни медии, издавани в България или чужбина - журналисти от печатни медии - вестници, списания, журналисти от електронни медии - радио, телевизия, журналисти от информационни сайтове и агенции, както и журналисти на свободна практика и блогъри, както и представители на гражданската журналистика.

Участниците в конкурса могат да бъдат номинирани от трети лица, както и да се самономинират.

 **Как може да се кандидатства:**

Участието в конкурса става чрез попълване на формуляр, в който освен кратко представяне на кандидата трябва да се опишат мотивите за номинацията. Материалите също трябва да бъде представени или като прикачен файл, или като линк.

**Други условия:**

Задължително условие за участие в конкурса е материалите, с които журналистът участва да са авторски и да са публикувани в определен период  – една година назад (от 11 септември 2014 до 11 септември 2015 година).

Един журналист може да бъде номиниран или да се самономинира с максимум 3 материала.

Възрастта на номинираните за наградата „Млад журналист“ към 11 септември 2015 година не би трябвало да надвишава 28 навършени години.

Материалите трябва да са на български език.

Видео материали, номинирани в отделните категории на конкурса не могат да бъдат по-дълги от 27 минути, общо.

Видео и аудио материалите трябва да бъдат изпратени като линкове, а не да бъдат прикачени файлове.

Фотографиите, номинирани в категорията снимащ журналист трябва да отговарят на следните изисквания:

* Формат JPEG
* Файлът да не е по-голям от 1 MB
* 72 dpi
* Приблизителен размер 800 / 600 px

В случай на необходимост, номиниращият трябва да предостави снимките в оригинален размер.

Ако материалите са изпратени като линкове, то тези линкове трябва да могат да се отварят без допълнителни изисквания, като например регистрация в даден сайт.

**Критериите за оценка на представените в конкурса материали са:**

* да представятобективно и широко конкретен казус;
* да отразяват нестандартно конкретен казус;
* да анализират проблем от обществено значение (социален, криминален, образователен, икономически);
* да представят ясно изразена лична позиция по проблема;
* да представят материал по конфликтна тема, по която или няма публикации, или са твърде малко;

Кандидатурите ще бъдат оценявани от независимо жури, състоящо се от изявени журналисти и общественици.

Попълнените формуляри с номинации, изпращайте  на електронна поща konkurs@wcif-bg.org

Крайният срок за изпращане на номинациите е ***20 октомври 2015, 24:00 часа.***

Връчването на наградите ще се състои на специална церемония през месец ноември 2015 година.